Vrystaat-boer skiet ‘aanvaller’, vier vasDie speelgoedpistool waarmee die boer glo gedreig is. Foto: SAPD ŉ Boer van die Vrystaat, wat met ŉ speelgoedpistool gedreig en daarna aangerand is, het glo sy vermeende aanvaller geskiet en gewond. Kapt. Zweli Mohobeleli, woordvoerder van die polisie, het gesê die 57-jarige boer het Saterdag op sy plaas, naby Lindley, aangekom en ŉ onbekende man het hom voorgekeer. Die verdagte het die boer glo met ŉ speelgoedpistool gedreig voordat hy hom aangerand het. “Die boer het glo sy vuurwapen uitgepluk en die verdagte geskiet en gewond. Die verdagte word onder polisiebewaking in die hospitaal behandel.” Volgens Mohobeleli het verdere ondersoek deur boere van die omgewing en polisiebeamptes gelei tot die inhegtenisneming van nog drie verdagtes en is daar op 16 skaapkarkasse beslag gelê. Die verdagtes, tussen 30 en 45 jaar oud, sal na verwagting Maandag in die plaaslike landdroshof verskyn. Mohobeleli het gesê ŉ saak van poging tot moord word ook teen die boer ondersoek. Die skaapkarkasse waarop beslag gelê is. Foto: SAPD